Ministerul Public a publicat pe pagina de Facebook o reacţie la declaraţiile ministrului de Interne, Carmen Dan, care a spus că procurorii au acces neîngrădit la toate documentele care sunt clasificate secret de serviciu sau secret de stat.

Ministerul Public a precizat că declasificarea acestor documente este necesară în vederea asigurării caracterului echitabil al urmăririi penale, precum și pentru respectarea dreptului la apărare al părților și subiecților procesuali principali. Este pentru a treia oară când Parchetul general face această solicitare.

Ministrul de Interne Carmen Dan i-a transmis procurorului general Augustin Lazăr că „procurorii au acces neîngrădit la documente clasificate secret de stat sau de serviciu”.

Comunicatul integral:

„PRECIZĂRI privind asigurarea caracterului echitabil al urmăririi penale și respectarea dreptului la apărare în cauza privind incidentele violente din 10 – 11 august 2018

Având în vedere afirmațiile lansate în spațiul public în sensul că nu este necesară desecretizarea unor documente întrucât, potrivit prevederilor Legii nr. 182/2002 privind protecția informațiilor clasificate, procurorii au acces la toate documentele cu acest caracter, Biroul de informare și relații publice face următoarele precizări:

Declasificarea anumitor documente este necesară în vederea asigurării caracterului echitabil al urmăririi penale, precum și pentru respectarea dreptului la apărare al părților și subiecților procesuali principali. În acest sens, documentele trebuie declasificate pentru a putea fi depuse la dosarul cauzei și consultate de către părți, subiecți procesuali și avocații acestora, doar în acest mod putându-se da eficiență principiului egalității armelor și aflării adevărului.

Referitor la necesitatea aflării adevărului în procesul penal, în considerentele Deciziei Curții Constituționale nr. 21 din 18 ianuarie 2018 se arată că “orice informație care poate fi utilă aflării adevărului trebuie să fie folosită în procesul penal”. Totodată, Curtea Constituțională apreciază că ”protecția informațiilor clasificate nu poate avea caracter prioritar față de dreptul la informare al acuzatului și față de garanțiile dreptului la un proces echitabil ale tututor părților”.